Блаславёная Мар’яна нарадзілася ў сям’і ўніятаў, гвалтам запісаных у праваслаўе, якія на справе захоўвалі каталіцкую веру. Вядома, што ў Ліпску ўніяты, зачыніўшыся ў царкве, доўгі час не пускалі царскіх чыноўнікаў і праваслаўнага сьвятара, якім удалося забраць сьвятыню толькі з дапамогай казацкіх нагаек. Дакладная дата нараджэньня Мар’яны Бярнацкай невядомая, але прынята лічыць, што яна нарадзілася ў 1888 годзе. Такім чынам сёлета прыпаў падвойны юбілей — 120-годдзе яе нараджэньня і 65-ая гадавіна мучаніцкай сьмерці.